Diensleweringbetogings in MalmesburyBetogers in Malmesbury. Foto: @McDriesman/ Twitter ‘n Video volg onderaan die berig. Die polisie van Malmesbury in die Wes-Kaap is op hoë gereedheid geplaas nadat ŉ groep betogers van Wesbank en Ilingulethu Donderdagoggend verskeie besige strate in die dorp versper het. Ao. Alvin Labans, ŉ polisiewoordvoerder, het aan Maroela Media gesê betogers het teen 04:00 in die dorp begin saamdrom, en verskeie paaie met brandende bande versper. Daar is ook klippe na verbygaande voertuie gegooi. “Die inwoners betoog oor dienslewering,” het Labans gesê. Hy het gesê die situasie het kalmeer nadat gemeenskapsleiers en staatsamptenare die betogers toegespreek het. “Die gemeenskapsleiers en raadslede is nog besig met gesprekke agter geslote deure by die munisipale kantoor. Ons weet nie hoe lank die vergaderings gaan voortduur nie. Die polisie is egter op die toneel by die kantoor waar die skare nog saamdrom.” Niemand is tot dusver in verband met die voorval in hegtenis geneem nie. Plaaslike winkels om die munisipale gebou is toegemaak.